**Promisiune**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ti-aș oferi a mea deșertăciune,

Dar liniște în suflet n-aș avea

căci visul, cu a lui rebeliune,

m-ar sufoca cu iz de cucuvea.

Te-aș regăsi în fiece sclipire

a unui timp ce azi îl înțeleg,

când Scara mi-o țineai spre nemurire

să pot urca, Lumina s-o culeg.

Mă îndemnai să mai pășesc o treaptă

spre Universul tainic, neatins,

Urcușul să îmi fie calea dreaptă,

de Neștiut să nu mă las învins.

Când scara a atins a lumii ceață

cu-al ei vârtej murdar de ce-i lumesc,

Ți-am spus, candid, că frică mi-e de viață,

că, de-oi urca, am să mă pângăresc.

M-ai îndemnat să pun gândirii forță,

să îmi culeg jăratec din ce-i viu,

să ard pentru Dreptate ca o torță,

să nu-mi doresc al banului batiu.

Prin dragoste mi-ai pus în velatură

Voința, fără teamă de eșec,

Să mă desprind de tot ce-i umplutură

ca, în vârtej, nicicând să mă înec.

Iar dacă toate astea se vor face

în rânduiala dată de destin,

Deasupra ceții negre și vorace

îmi voi afla un Alb plin de senin.

Dar cum să-ți spun și cum să-ți dau de veste

că Albul Absolut doar tu îmi ești,

acum, când al tau chip e doar poveste

și doar din ceruri poți să mă privești?

Întreb tăcut a mea singurătate:

Cine-mi va ține scara către cer

să îmi insufle vânt de claritate,

vârtejul să nu-mi fie temnicer?

Deșartă e tăcerea care sună...

Să ți-o transmit ar însemna, pe drept,

c-acel vârtej m-a prins într-o furtună,

iar celei lumi îi fi-voi nou adept.

Te voi minți că pot urca spre creste

De fapt, nici nu te mint, voi încerca!

Și nimeni nu va fi ca să conteste

că nu sunt sclav dorinței de-a urca.